Program da giudiment

Adina puspè traplignain nus sin els, senza targlinar, sis-, set-, otgmilli giadas il di u anc pli savens. Jau discur da noss pes! 

Els ston simplamain funcziunar: noss pes. Nus als duvrain gia , cun vegnir or da letg la damaun e savens han era els pir paus, cura che nus giain la saira puspè a durmir. Ussa, sch’ins entschaiva ad ir a pe blut u a mussar pel en sandalas u flipflops, datt’ins puspè dapli paisa a la pedicura. I fa propi bain da far in bel bogn da pes, glimar las unglas, colurar ellas, prender davent la pel sitga ed il pli davos dar si ina buna crema per far vegnir bella loma la pel. Noss pes ans vegnan ad esser engraziaivels. Ed i fa era plaschair da guardar ils pes, sch’els èn vegnids tgirads bain ... Ma en sasez n’è quai insumma betg gist. Era durant l’atun, l’enviern e la primavaira fan noss pes buna lavur ed ans portan tras la vita. Perquai stuessan nus era durant quellas trais stagiuns patratgar pli savens vi da quels ch’ans mainan tras la vita. – Tar il davos chalender d’advent hai jau dà a mias figlias dus bons per far bogns da pes; in schizunt cun massascha e peeling. Ellas han giudì quai talamain ch’ellas ma dumondan adina puspè, sch’ellas astgian far in bogn da pes. Atgnamain stuess jau prender cun quel chavazzin la chaschun e far gist era per mai in program da giudiment per mes pes. E Vus, cura avais Vus fatg la davosa giada insatge dal bun per Voss pes? – Forsa fissi gist questa saira il dretg mument?!?

Cordials salids 
Karin Kohler-Pattis